SAAN a napintas a seniales ti pannakaipaay iti presidential pardon ken ni nagpresidente Erap Estrada. Seniales a mangipaay iti panaggudeng nga agaramid iti maiparbeng kas panangisakit iti ili ken dagiti umili. Sasaurmo laeng, isarsarakmo ti karadkadmo wenno iserrekmo ti biagmo iti nakain-inaka a situasion ta awanto met laeng ti mamaay ti panagtimekmo maikontra kadagiti dakes nga aramid iti gobierno. Awan ti serbina a pespesem ti amin a laingmo ken sirib kas abogado ken prosekutor ta awanto met laeng ti mamaay ti panangisakitmo iti pagiliam.
Ania ngarud ita ti serbi ti panangibutaktak ni dati a Gov. ti Ilocos Sur Luis “Chavit” Singson kadagiti mapapati nga anomalia ni Erap idi isu ti presidente? Kasta met dagiti prosekutor ti turay a kalpasan a pinespesda ti utekda tapno laeng makombiktar ni Erap, kalpasan laeng ti bassit a panawen, napakawanen ti akusado?
Adda ngata pay ita agdisnudo a mangibutaktak iti kinabuyok iti uneg ti gobierno no mapakawanto met laeng dagiti nagaramid? Adda ngata pay tumpuar a laing ken sirib dagiti prosecutor no kalpasan ti pannakapespes ti mugingda tapno madusa dagiti rinuker iti gobierno, dagus met la mapakawan dagitoy?
Iti sabali a bangir, kastoy kadi lattan a mapakawan dagiti dadakkel ti nagbasolanda ket mabalud dagiti babassit ti basolda? Ania ti nagdumaan dagiti 29 a soldado ken ni Erap a nakombiktar iti plunder? Ania ti pagdumaan ni Erap ken ni Nur Misuari?
Dakkel ti nagbasolan ni Erap kadagiti umili ken iti ili. Napaneknekan daytoy iti pannakasentensiana a nagbasol iti plunder iti Sandiganbayan. Idinto a maibilang a “bassit” ti nagbasolan dagiti 29 a soldado a naikkat iti serbisio. Ti panangtungpalda iti bilin dagiti opisialda ti nagbasolan laeng dagiti 29 a soldado. Ti panangirupirna iti kalinteganda a Muslim iti Mindanao ti basol laeng ni Nur Misuari.
Kalpasan ti pannakakombiktar ni Erap iti plunder, simmaruno a dagus ti napartak a proseso ti pardon idinto ta nagadu dagiti babassit nga ikan a nakapupok iti pagbaludan a basbassit nga amang ti basol
Iti pannakaited iti presidential pardon ken ni Erap, saan a naipangpangruna ti nasional nga interes no di ti interes a politikal.
Saan kadi a maibilang met a national interest ti panangipaay iti pardon ken Nur Misuar ket baonen (koma ti rehimen) nga agsubli daytoy sadiay Mindanao tapno idauluanna ti panagbalbaliw ken panagdur-as iti dayta sobsobra iti gubat a parte ti pagilian?
Saan kadi a maibilang a national interest ti panangsungbat iti arungaing dagiti 29 a naikkat a soldado a nagtungpal laeng iti bilin?
Agpapada koma amin nga umili iti mata ti hustisia. Awan ti dakkel wenno bassit a tao. Itoy a pannakaipaay ken ni Erap iti pardon, ad-adda pay a limmawa ken kimmaro ti rikki iti sarming ti agdama a rehimen. (JMA)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn